सारी दुनिया में वेदों की प्रतिष्ठा है। वेद कोई रहस्यपूर्ण ग्रंथ नहीं हैं, इनके कथन सीधे-साधे हैं। यहाँ अंध-आस्था का कोई उल्लेख नहीं, बल्कि जिज्ञासा और तर्क सम्मत वैज्ञानिक विवेचन की पद्धति है। इनमें परिपूर्ण वैचारिक विविधता है। भरा-पूरा इहलोकवाद है। प्रत्यक्ष प्रमाण पर आधारित भौतिकवाद है। संसार को मंगलमय बनाने की स्तुतियाँ व सम्यक् जीवनदृष्टि है। वेद प्राचीनतम इतिहास दर्शन का झरोखा हैं। वेद एक आनन्दमगन ‘बोधयात्रा’ है। इनका अध्ययन विचारोत्तेजक सामग्री से युक्त है, इनके अध्ययन से तमाम नए विचार उत्पन्न होते हैं, चित्त पूर्वजों के ज्ञान-विज्ञान के प्रति धन्यवाद भाव से भर जाता है। हम सोच-विचार के नए आकाश में उड़ते हैं। वेद पाँव फैलाकर आकाशचारी होने के उमंग के गीत हैं।